Ken johti tänne ties?
Etäällä aavikon
 Ja vuorten takana
 Sun synnyinseutus on,
 Sait yksin kasvella.

 Sua en ma kaipaillut,
 Et ollut mielessäin!
 En tietä tuntenut,
 Mi veisi sinnepäin.

 En tiennyt taatostas,
 En tiennyt äidistäs,
 En nähnyt lapsuuttas,
 En ensi retkiäs.

 Kuin sen maan virtakin
 Joelle on tään maan,
 Niin oudot oltihin
 Me toisillemme vaan.

 Kaks’ tainta – välissään
 On niitty kukkainen;
 Kaks lintua, erillään
 Lehdossa asuillen.

 Oi, toisen seudun mies!
 Miks sieltä lensit, oi?
 Ken johti tänne ties,
 Sun, lintu, kaukaa toi?

 Mitenkä kalseaan
 Sydämmeen leimut loit,
 Ja vento-vierahan
 Kaikeksi tulla voit?